-Έχετε μετρήσει αποτελέσματα σε παραγωγικότητα και λοιπά μετά την εφαρμογή του τετραήμερου;

-Είναι πολύ δύσκολο να αξιολογηθεί αυτό. Αλλά να πω και την αλήθεια, δεν είχαμε ποτέ σκοπό να μετρήσουμε κάτι τέτοιο. Απλά θέλουμε να είναι οι άνθρωποι που δουλεύουν εδώ χαρούμενοι. Ένα πράγμα που μπορώ να πω σίγουρα είναι ότι έχει δώσει πολύ καλή δημοσιότητα. Ένα θετικό αποτέλεσμα μετά από αυτό ήταν ότι είχαμε πολύ περισσότερα βιογραφικά. Δεν ξέρω αν ήταν για τους σωστούς λόγους, αλλά προσμετράται στα θετικά.

-Σκέφτεστε να κάνετε το μέτρο του τετραήμερου μόνιμο; Μια εταιρεία στη Νέα Ζηλανδία το κάνει.

-Εγώ πιστεύω ότι κι εμείς μπορούμε να το κάνουμε, αλλά όχι ακόμη, γιατί δεν έχουμε αναπτυχθεί συμμετρικά. Για να γίνει αυτό πρέπει να είμαστε αρκετοί άνθρωποι στο κάθε τμήμα, ώστε να μην φαίνεται η διαφορά. Υπάρχουν και κάποιες πρακτικές δυσκολίες. Κάποιες ομάδες έχουν πιο operational ρόλο, σηκώνουν τηλέφωνα κτλ, ενώ οι προγραμματιστές είναι πιο εύκολο να φύγουν. Γι’ αυτό και την πρώτη χρονιά έγινε λίγο άνισα. Κάποια παιδιά, λόγω φόρτου και φύσης δουλειάς, δεν κατάφεραν να πάρουν όλες τις ημέρες εκείνο το διάστημα. Τις πήραν βέβαια μετά, αλλά χτύπησε πολύ άσχημα. Και σε εμάς, αλλά και στους ανθρώπους. Φέτος έγινε σωστά, για όλους ακριβώς το ίδιο. Και σήμερα θα μπορούσαν ενδεχομένως κάποιες ομάδες να έχουν μόνιμα το τετραήμερο, αλλά επειδή δεν μπορούν να το έχουν όλα τα τμήματα, δεν θα ήταν δίκαιο. Όταν γίνουμε ενδεχομένως 500 άνθρωποι και δεν έχουμε κανέναν investor που θα το ακούσει και θα πάθει τρία εγκεφαλικά, θα θέλαμε να το κάνουμε.

Όταν αναφέρει τον μέτοχο που θα μπορούσε να αντιδράσει, θυμάμαι που μου είχε πει νωρίτερα για την αντίδραση που συνάντησαν από τον τότε μέτοχο, όταν ήθελαν να φτιάξουν τα γραφεία. Τους είχε φανεί σπατάλη. «Αυτό είναι η διαφορά της παλιάς γενιάς με την καινούργια. Σιγά-σιγά όμως έβλεπαν ότι δεν έχουμε ζημιές και ότι γενικά δεν κάναμε σπατάλες, οπότε από κάποιο σημείο και μετά μας είχαν τυφλή εμπιστοσύνη. Νομίζω μάλιστα ότι μας είχαν και σαν παράδειγμα στο τέλος. Στις τελευταίες μας συζητήσεις φάνηκε ότι είχε αλλάξει και η δική τους αντίληψη για το πως συμπεριφέρεσαι στους εργαζόμενους».

Να πούμε εδώ ότι οι συνιδρυτές του Skroutz, πριν από λίγους μήνες, αγόρασαν το ποσοστό του μετόχου και απέκτησαν τον πλήρη έλεγχο της εταιρείας.